KOMMISSIONENS FORORDNING (EF) Nr. 479/95 af 1. marts 1995 om overgangsforanstaltninger vedrørende anvendelsen af toldkontingentordningen for import af bananer for andet kvartal 1995 som følge af Østrigs, Finlands og Sveriges tiltrædelse (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Norges, Østrigs, Finlands og Sveriges tiltrædelse, særlig artikel 149, stk 1,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer (1), senest ændret ved forordning (EF) nr. 3290/94 (2), særlig artikel 20, og

ud fra følgende betragtninger:

Ved Kommissionens forordning (EØF) nr. 1442/93 af 10. juni 1993 om gennemførelsesbestemmelser for EF's importordning for bananer (3), senest ændret ved forordning (EF) nr. 478/95 (4), er der fastsat nærmere bestemmelser for, hvorledes EF-markedet for bananer skal virke;

ved Kommissionens forordning (EF) nr. 3303/94 (5) er der fastsat overgangsforanstaltninger for import af bananer til Østrig, Finland og Sverige i første kvartal af 1995;

for at lette overgangen fra den ordning, der var gældende i de nye medlemsstater inden tiltrædelsen, til den ordning, der følger af bestemmelserne om den fælles markedsordning for bananer, bør der fastsættes overgangsforanstaltninger for andet kvartal 1995 og tillades de i disse lande etablerede erhvervsdrivende i dette andet kvartal at indføre en vis mængde bananer med oprindelse i tredjelande; mængden bør bestemmes på grundlag af den gennemsnitlige mængde, som den pågældende erhvervsdrivende indførte til forsyning af nævnte markeder i den referenceperiode, der er anvendt til bestemmelse af de erhvervsdrivendes rettigheder under toldkontingentordningen; tildelingen må dog ikke foregribe den senere tildeling af referencemængde for 1995 i henhold til artikel 6 i forordning (EØF) nr. 1442/93;

som følge af Sveriges, Østrigs og Finlands tiltrædelse bør det fastsættes, at der skal foretages en registrering af de EF-erhversdrivende, der har markedsført bananer i disse lande i referenceperiodens tre år, dvs. 1991, 1992 og 1993, så de kan deltage i den importordning, der er fastsat i forbindelse med anvendelsen af toldkontingentet;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. For andet kvartal 1995 giver Østrigs, Finlands og Sveriges myndigheder i forbindelse med det i artikel 18 og 19 i forordning (EØF) nr. 404/93 omhandlede toldkontingent de erhvervsdrivende, der er etableret på deres område, og som har indført bananer hertil i et eller flere af årene 1991, 1992 og 1993, tilladelse til at indføre bananer med oprindelse i tredjelande inden for en mængde på 32 206 tons i Østrig, 20 346 i Finland og 42 616 tons i Sverige.

Den i første afsnit nævnte tilladelse indrømmes efter ansøgning, der indgives af de erhvervsdrivende i perioden fra den 8. til den 14. marts 1995. Ansøgningen skal indeholde angivelse af oprindelsen af det produkt, der skal indføres, og, hvis der er tale om varer med oprindelse i Columbia, Costa Rica eller Nicaragua, være ledsaget af det i artikel 3 i forordning (EF) nr. 478/95 omhandlede eksportdokument.

For den enkelte erhvervsdrivende kan tilladelsen til indførsel ikke omfatte en mængde på over 27 % af gennemsnittet af de årlige mængder, der blev indført af den pågældende i årene 1991, 1992 og 1993.

Denne tilladelse foregriber ikke den referencemængde, der tildeles den erhvervsdrivende for 1995 i henhold til artikel 6 i forordning (EØF) nr. 1442/93.

2. De i stk. 1 omhandlede bananers overgang til fri omsætning skal finde sted senest den 7. juli 1995 i den medlemsstat, der har givet tilladelsen.

3. Artikel 9, stk. 1 og 3, i forordning (EØF) nr. 1442/93 og artikel 3 og 4, i forordning (EF) nr. 478/95 finder anvendelse ved udstedelsen af indførselstilladelserne.

Artikel 2

Myndighederne i de nye medlemsstater fastsætter i fornødent omfang supplerende bestemmelser med henblik på at sikre kontrol og overvågning af den indførsel af bananer til deres område, der finder sted i henhold til denne forordning.

Artikel 3

1. De EF-erhvervsdrivende, der i referenceperiodens tre år, dvs. 1991, 1992 og 1993, i de nye medlemsstater har markedsført bananer med oprindelse i andre tredjelande end staterne i Afrika, Vestindien og Stillehavet (AVS-staterne), bananer med oprindelse i AVS-staterne eller bananer høstet i Fællesskabet, skal senest den 15. marts 1995 anmode om registrering ved myndighederne i medlemsstaterne. De erhvervsdrivende meddeler de bananmængder, de har markedsført i årene 1991, 1992 og 1993, opdelt som anført i artikel 4, stk. 2, i forordning (EØF) nr. 1442/93.

2. Myndighederne opstiller senest den 31. marts 1995 lister over de pågældende erhvervsdrivende med angivelse af de mængder, som hver af disse har markedsført, jf. artikel 4, stk. 1 og 3, i forordning (EØF) nr. 1442/93.

3. De meddeler senest den 7. april 1995 listerne over de i stk. 2 omhandlede erhvervsdrivende med angivelse af de markedsførte mængder for hver af disse.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.

(3) EFT nr. L 142 af 12. 6. 1993, s. 6.

(4) Se side 13 i denne Tidende.

(5) EFT nr. L 341 af 30. 12. 1994, s. 46.